**VALGA VALLA VAPP**



**Vapi kirjeldus:** Rohelisel kilbil hõbedasest pilvest väljaulatuv kuldse pidemega hõbedast saablit hoidev kuldsete detailidega hõbedane turvistatud käsi. Kuldsel äärisel 5 rohelist okaspuutaime.

**Selgitus:** Valla keskuseks olev Valga asula sai linnaõigused aastal 1584 ning ajalooline Valga linnavapp pärineb aastast 1590. Sellel kujutatud saablit hoidev käsi on viide linnaõiguste andjale, kelleks oli Poola kuningas Stefan Bathory. Äärisel kujutatud okaspuutaimed pärinevad Valga linnaga liitunud omavalitsuste sümboolikast, märgivad metsa- ning jahimajandust ja viitavad viiele ühinenud omavalitsusele. Vapikilbi roheline värvus sümboliseerib elujõudu, looduslähedust, nooruslikkust ja viljakust. Hõbedane tähistab puhtust, lootust ja vaimuvalgust ning kuldne on küpse vilja, õnne ja auväärsuse sümbol.